Forenede sager T-81/07 — T-83/07

KG Holding m.fl.

mod

Kommissionen for De Europæiske Fællesskaber

»Statsstøtte — omstruktureringsstøtte fra de nederlandske myndigheder til KG Holding NV — beslutning, hvori støtten erklæres for uforenelig med fællesmarkedet og pålægges tilbagesøgt — annullationssøgsmål — delvis afvisning — tilbagesøgning af støtten fra virksomheder, som er erklæret konkurs — Fællesskabets rammebestemmelser for statsstøtte til redning og omstrukturering af kriseramte virksomheder«

Rettens dom (Ottende Afdeling) af 1. juli 2009 II ‐ 2415

Sammendrag af dom

En beslutning fra Kommissionen vedrørende statsstøtte, hvori de faktiske omstændigheder og retlige vurderinger, som i denne henseende er af væsentlig betydning i den anfægtede beslutnings systematik, tilstrækkeligt klart angives, og som gør det muligt for beslutningens adressater og Fællesskabets retsinstanser at erkende grundene til, at Kommissionen fandt, at det ikke kunne udelukkes, at den omtvistede foranstaltning kunne føre til fordrejning af konkurrencen og påvirke samhandelen mellem medlemsstaterne, opfylder kravet om begrundelse i artikel 253 EF. (jf. præmis 66 og 67)

Støtte, der har til formål at friholde en virksomhed for omkostninger, som den normalt selv skulle have afholdt i forbindelse med den løbende drift og de normale aktiviteter, fordrejer i princippet konkurrencevilkårene. Det samme gør sig gældende for støtte til omstrukturering af kriseramte virksomheder, som har til følge, at lån konverteres til egenkapital. (jf. præmis 75)

Det følger af artikel 6 i forordning nr. 659/1999 om anvendelsen af artikel 88 EF, at beslutningen om at indlede den formelle undersøgelsesprocedure vedrørende en statsstøtte skal gøre det muligt for de interesserede parter at deltage aktivt i den formelle undersøgelsesprocedure, under hvilken de kan gøre deres argumenter gældende. Proceduren i artikel 88, stk. 2, EF’s eneste indhold er et påbud til Kommissionen om at sikre, at der gives underretning til alle, der kan være berørt af de pågældende støtteforanstaltninger, således at de får lejlighed til at fremføre deres bemærkninger. (jf. præmis 117)

Begrebet virksomhed omfatter ifølge fast retspraksis enhver enhed, som udøver økonomisk virksomhed, uanset denne enheds retlige status og dens finansieringsmåde. Enhver form for virksomhed, der består i at udbyde varer og tjenesteydelser på et givet marked, er en økonomisk virksomhed. En enhed, hvis hovedvirksomhed består i tjenesteydelser i forbindelse med at tilvejebringe beskæftigelse til arbejdssøgende, integration af handicappede arbejdstagere, rekruttering for arbejdsgiverne af egnede arbejdstagere til ledige stillinger samt tjenesteydelser vedrørende arbejdsformidling i almindelighed, skal i den henseende betragtes som udøvende en økonomisk virksomhed. (jf. præmis 178 og 179)

Når en virksomhed, der har modtaget ulovlig statsstøtte, er gået konkurs, kan genoprettelsen af den tidligere situation og fjernelsen af den konkurrenceforvridning, der er en følge af den ulovligt udbetalte støtte, principielt opnås derved, at der som en gældspost for virksomheden under likvidation registreres en forpligtelse til tilbagebetaling af den pågældende støtte. Det forhold, at virksomheden er erklæret konkurs, kan derfor ikke i sig selv rejse tvivl om princippet om, at støtten skal tilbagesøges. I tilfælde af en beslutning fra Kommissionen om tilbagebetaling af støtte kan eventuelle vanskeligheder vedrørende fremgangsmåden eller af anden art, der vedrører gennemførelsen heraf, ikke påvirke dennes lovlighed. I tilfælde af vanskeligheder skal Kommissionen og den pågældende medlemsstat i henhold til den regel, der pålægger medlemsstaterne og Fællesskabets institutioner en gensidig pligt til loyalt samarbejde, jf. navnlig artikel 10 EF, samarbejde efter bedste evne med henblik på at overvinde vanskelighederne, idet traktatens bestemmelser fuldt ud skal overholdes, særligt bestemmelserne om statsstøtte. (jf. præmis 192, 193 og 200)